# Aspazija Cīrihē 1911. gada 21. novembrī

Mīļo sirdsputniņ! Mīļo, mīļo tāļtuvulīt. Kad Tu biji prom, es atminējos, ka no šejienes zvirbuļiem priekš kastaņoliešiem nodoti daudz sveicieni. Kad pārnācu, pie loga man taisni čakstēja melnie strazdi un prasīja, kā palaidi,1 un bij tik mierā, kad atteicu — li2. — Vēlāk bij Ivanovs un teica, ka Tu solījies man atstāt II cēliena IIdaļu,3 bet es izmeklējos un neatradu, būsi paņēmis līdzi. Viņš gaida, lai atsūti. Šodien visu dienu krāmējos un pusdienā drusku izgāju. Un jau noliku pavisam uz augļiem.4 Schmidt I [acīmredzot — 1. decembrī. — *G.G.*] būs ārā!5 Tavs mazais. Lido.

Ilustrēta atklātne ar krāsainu Lanco d’Intelvi apkaimes — Kaslē ezeriņa — fotoattēlu (RTMM 29248). Uzraksts: „*Un saluto da Lanzo Intelvi. Lago Caslé — antico campo trincerato* (*M. 1054* *s. m*).” Teksts rakstīts ar melnu tinti. Atklātne adresēta: „Sig. A. Naglin, Castagnola pr. Lugano, Stella d’Oro.” Pasta zīmogi: „*Zürich* *21.XI.11.; Castagnola 22.XI.11*.”

Pirmpublicējums. Nosūtīšanas vieta un datējums noteikts pēc pasta zīmoga.

1 Aptuveni no 12. novembra Rainis pusotru nedēļu bija uzturējies Cīrihē. 21. novembrī, vīram atceļā dodoties, Aspazija viņu droši vien bija pavadījusi uz dzelzceļa staciju.

2 Šeit — labi.

3 Šo lugas „Indulis un Ārija” pabeigto un, iespējams, Aspazijas caurskatīto fragmentu Rainis bija paredzējis atstāt R. Ivanovam Cīrihē pārrakstīšanai uz rakstāmmašīnas.

4 Runa, domājams, ir par Aspazijas veikto depozītnoguldījumu kādā no Cīrihes bankām (attiecīgo naudas summu dzejniece varēja būt saņēmusi no izdevēja E. Birznieka-Upīša kā honorāru par dzejoļu krājumu „Ziedu klēpis”).

5 Šī piezīme, šķiet, attiecas uz Kastaņolas pansijas *Helvetia* saimnieci F. Šmiti-Fridlinu, kura tobrīd droši vien ārstējās kādā no Cīrihes slimnīcām.